Sitole se kontrak as polisiehoof beëindigGenl. Khehla Sitole (Foto: GCIS) Pres. Cyril Ramaphosa het genl. Khehla Sitole se dienskontrak as nasionale polisiekommissaris beëindig. “Pres. Ramaphosa en genl. Sitole het ooreengekom dat die vroeë beëindiging van die kommissaris se kontrak in die beste belang van die land is,” het die presidensie Vrydagmiddag in ’n verklaring gesê. Sitole se dienskontrak kom nou op 31 Maart tot ’n einde. Sitole sal in dié tydperk alle onafgehandelde ondersoeke na behore kan oordra aan een van die senior lede van die span wat hom as kommissaris bygestaan ​​het. Volgens die presidensie sal daar in ’n latere stadium aangekondig word wie Sitole se pos as polisiehoof sal vul. “Ek is dankbaar teenoor genl. Sitole vir die opbouende gesprekke oor die beëindiging van sy pos as nasionale kommissaris,” sê Ramaphosa. “Ek wil my waardering aan hom oordra vir sy diens aan die nasie oor baie jare in die Suid-Afrikaanse Polisiediens. Ek wens hom die beste toe.” Sommige organisasies, waaronder Action Society, het reeds die president se besluit verwelkom, hoewel die polisieminister se kop nou ook geëis word. Genl. Khehla Sitole, nasionale polisiekommissaris, en die polisieminister, Bheki Cele. (Foto: Phando Jikelo/ANA) “Die beëindiging van Sitole se dienste is ’n klein stappie in die regte rigting, maar min. Bheki Cele moet ook afgedank word, terwyl ’n onafhanklike paneel aangestel word om ’n bevoegde nasionale kommissaris te kies,” meen Ian Cameron, direkteur van gemeenskapsveiligheid by Action Society. Sitole en Cele het vroeër vandeesmaand ’n bittere stryd in die openbare oog gevoer. Cele het die kommissaris daarvan beskuldig dat hy met die leier van die EFF, Julius Malema, saamgesweer het om hom uit die kussings te lig. Die minister beweer Malema en Sitole het op 10 Desember byeengekom, waar die “plan en die sameswering” om hom “te jaag” bedink is. Sitole het teruggekap en aangevoer dat die ontmoeting met Malema deur die polisie geïnisieer is. Lees meer hier.